חובת התלמידים (מנוקד)/פרק ב


פֶּרֶק ב – רֵאשִׁית הִסְתַּגְּלוּת הַתַּלְמִיד 
אֶת דַּאֲגָתְךָ, עִמָּךְ אָנוּ דּוֹאֲגִים, וְאֶת מַשָּׂאֲךָ הַגָּדוֹל מִמְּךָ, עִמְּךָ אָנוּ לְמַשָּׂא, וְזֶה תַּכְלִית דְּבָרֵינוּ בְּקוּנְטְרֵס זֶה, וְאִם אַךְ תִּשְׁמַע וְתִרְצֶה, אִישִׁיּוּת גְּדוֹלָה תַּעֲלֶה מִמְּךָ, מַעְיָנוֹת תּוֹרָתְךָ יָפִיצוּ וְאֹרֶךְ יְמִין וּשְׂמֹאל יִפְרֹץ, אֲשֶׁר לֹא שִׁעַרְתָּ אַתָּה וַאֲבֹתֶיךָ.

אַל תֵּעָצֵב בָּחוּר יִשְׂרָאֵל, וְאַל יִפֹּל לִבְּךָ בְּקִרְבְּךָ מִן אַחְרָיוּתְךָ הַגְּדוֹלָה, כִּי הָעַצְבוּת מִדָּה רָעָה הִיא וּמְקַלְקֶלֶת אֶת הַמּוֹחַ וְהַלֵּב אַף מְבִיאָה לִידֵי הִתְרַשְּׁלוּת, רַק עֲשֵׂה זֹאת אֵפוֹא, הִתְגַּבֵּר בַּבֹּקֶר לָקוּם מִמִּטָּתְךָ וַחֲשֹׁב אֶת תַּמְצִית דְּבָרֵינוּ עַד כֹּה אֵלֶיךָ, מִן הָאַחְרָיוּת הַגְּדוֹלָה אֲשֶׁר עָלֶיךָ וְתִדְאַג, אֲבָל רַק דְּאָגָה וְלֹא עַצְבוּת, הָעַצְבוּת שׁוֹרָה בְּמִי שֶׁאָבַד אֶת כָּל הוֹנוֹ לְמָשָׁל, מִתְיָאֵשׁ הוּא וְעָצֵב, וְהַדְּאָגָה בְּמִי שֶׁיּוֹדֵעַ שֶׁבַּמָּקוֹם הַזֶּה עָמֹק בַּאֲדָמָה אוֹצָר נִמְצָא, דּוֹאֵג הוּא עַל עֲבוֹדָתוֹ הָרַבָּה לַחְפֹּר כָּל כָּךְ עָמֹק בָּאֲדָמָה, אֲבָל בַּמִּדָּה שֶׁתִּתְרַבֶּה בּוֹ דַּאֲגָתוֹ בְּמִדָּה זוֹ יִתְחַזֵּק וְיִתְאַמֵּץ יוֹתֵר בַּעֲבוֹדָתוֹ, יְשַׂמַּח וְיַעֲבֹד עַד שֶׁיִּמְצָא אֶת אוֹצָרוֹ.
תַּחְשֹׁב מִן גֹּדֶל הָאַחְרָיוּת אֲשֶׁר עָלֶיךָ וְתִדְאַג, וּמִתּוֹךְ דַּאֲגָתְךָ זוֹ תַּתְחִיל בִּרְכַּת הַתּוֹרָה וּמֵעֹמֶק לִבְּךָ תִּתְפַּלֵּל אֶל ד', הַעֲרֵב נָא ד' אֱלֹקֵינוּ אֶת דִּבְרֵי תּוֹרָתְךָ בְּפִינוּ וְכוּ'. כִּי בֶּאֱמֶת עֲרֵבָה וּמְתוּקָה הִיא תּוֹרָתְךָ, הוֹשִׁיעֵנִי שֶׁגַּם אֲנִי אַרְגִּישׁ אֶת נֹעַם מְתִיקָתָהּ. וְנִהְיֶה אֲנַחְנוּ וְכוּ' כֻּלָּנוּ יוֹדְעֵי שְׁמֶךָ וְלוֹמְדֵי תּוֹרָתְךָ לִשְׁמָהּ, רַחֵם נָא עָלַי רִבּוֹנוֹ שֶׁל עוֹלָם שֶׁאֶזְכֶּה לַעֲלוֹת אֶל אֲשֶׁר רָאוּי נַעַר יִשְׂרָאֵל לַעֲלוֹת, לִלְמֹד אֶת תּוֹרָתְךָ לִשְׁמָהּ וּלְדַעַת אֶת שִׁמְךָ ד', שֶׁהִיא הַמַּדְרֵגָה הָכִי גְּדוֹלָה וְהָאֹשֶׁר הָכִי טוֹב בֵּין בָּעוֹלָם הַזֶּה בֵּין בָּעוֹלָם הַבָּא.

וּמֵעַתָּה בְּטַח בַּד' שֶׁשָּׁמַע אֶת תְּפִלָּתְךָ וִימַלֵּא אֶת הֶמְיַת לִבְּךָ וְיוֹסִיף בְּךָ רָצוֹן לַתּוֹרָה וּתְשׁוּקַת הַנֶּפֶשׁ אֶל נֹעַם טֹהַר הָעֶלְיוֹן וְאַל קְדֻשַּׁת אָבִיךָ שֶׁבַּשָּׁמַיִם. תִּשְׂמַח וְתִתְחַזֵּק בַּעֲבוֹדָתְךָ עֲבוֹדַת הַקֹּדֶשׁ, וּבְכָל הַיּוֹם גַּם אֶת הַדְּאָגָה הַנָּ"ל תִּרְחַק מִלִּבְּךָ (כִּי הַדְּאָגָה הַתְּמִידִית מַחְלֵשֵׁת אֶת הַמּוֹחַ וְגַם הִיא עַצְמָהּ נֶחְלְשָׁה, אֵין דְּאָגָה וְלֹא חֶשְׁבּוֹן אִם מַתְמִידִים בָּהּ תָּמִיד) אֲבָל גַּם בְּכֹל הַיּוֹם תִּזְכֹּר אֶת תַּכְלִיתְךָ וּמַטְּרָתְךָ, רַק תִּזְכֹּר וְלֹא תִּדְאַג, רַק כְּאִישׁ הַהוֹלֵךְ בַּדֶּרֶךְ וּמַזְכִּיר עַצְמוֹ כְּפַעַם בְּפַעַם אֶת הַמָּקוֹם אֲשֶׁר עָלָיו לָלֶכֶת שָׁמָּה, לְמַעַן לֹא יִתְעֶה אֵנָהּ וְאֵנָהּ, וְאֶת הַדָּבָר וְהַמַּטָּרָה אֲשֶׁר עָלָיו לְהַשְׁלִים לְמַעַן יָחִישׁ וְלֹא יִתְמַהְמֵהַּ. לְמֹד תּוֹרָה וְהִתְפַּלֵּל בַּשִּׂמְחָה עַל שֶׁזָּכִיתָ לִהְיוֹת נַעַר יִשְׂרָאֵל קָרוֹב לַד', תְּדַיֵּק בַּכֹּל כֹּחֲךָ וּמוֹחֲךָ בְּתוֹרָתְךָ, תַּעֲמִיק וְתַשְׂכִּיל. כִּי דַּע נָא שְׁמִי שֶׁמְּרַמֶּה אֶת עַצְמוֹ בַּתּוֹרָה וְאֵינוֹ מְדַיֵּק לְהָבִין אֶת כָּל דָּבָר עַל בֻּרְיוֹ, וּבִפְרָט מִי שֶׁחוֹשֵׁב מַחְשְׁבוֹת אֲחֵרוֹת בְּשָׁעָה שֶׁלּוֹמֵד, הֲרֵי זֶה חַס וְשָׁלוֹם מְזַלְזֵל בִּכְבוֹד ד', לֵאמֹר שֶׁחַס וְשָׁלוֹם, חַס וְשָׁלוֹם, אֵין כְּדַאי לוֹ לַעֲבֹד לְצַמְצֵם אֶת מוֹחוֹ וּלְהַעֲמִיק בְּדִבְרֵי אֵשׁ שֶׁל מַעֲלָה אֵלּוּ.

תְּכַוֵּן בִּתְפִלָּתְךָ כְּפִי יְכוֹלְתֵּךָ, וְאַף אִם קָשֶׁה לְךָ לְכַוֵּן פֵּרוּשׁ הַמִּלּוֹת בְּכֹל תְּפִלָּתְךָ, עַל כָּל פָּנִים תִּזְכֹּר בְּכָל עֵת תְּפִלָּתְךָ שֶׁעוֹמֵד אַתָּה לִפְנֵי אָבִיךָ אָב הָרַחֲמָן נוֹרָא מָרוֹם וְקָדוֹשׁ. אֱכֹל, שָׁתֹה, יֵישֹׁן כְּכָל צְרָכֶיךָ, אַף תִּשְׂמַח עִם חֲבֵרֶיךָ, חֲבֵרִים טוֹבִים לוֹמְדֵי תּוֹרָה הַמִּתְנַהֲגִים בְּדֶרֶךְ ד'.

וּמֵעַתָּה אִם אֶת דְּבָרֵינוּ עַד כֹּה הִכְנַסְתָּ אֶל לִבְּךָ וְרוֹצֶה אַתָּה לִשְׁמֹעַ גַּם הָלְאָה אֶת הַדֶּרֶךְ, אֲשֶׁר תַּעֲלֶה בּוֹ אֶל ד' וְאֶת הָאֶמְצָעִים אֲשֶׁר עַל יְדֵיהֶם תִּתְקַשֵּׁר לַתּוֹרָה וַעֲבוֹדָה, אָז כְּבָר יְכוֹלִים אָנוּ לְקַוּוֹת שֶׁסּוֹף כָּל סוֹף תַּגִּיעַ אַיָּ"ה אֶל הַמַּצָּב אֲשֶׁר עָלֶיךָ יֹאמַר ד', בֶּן יַקִּיר אַתָּה לִי, יֶלֶד שַׁעֲשֻׁעִים, כִּי מִדֵּי דַבְּרִי בְּךָ זָכוֹר אַזְכֶּרְךָ עוֹד רַחֵם אֶרְחָמְךָ.

חובת התלמידים